49. Harte besprinkel, Heb.10:22 | Bybelverskille
← 48. ‘n Onwaarskynlike Getuie
50. Vrou in die Amp. →
49 Harte Besprinkel (Heb.10:22)
‘n Hele klompie jare gelede kom my skoonseun se tuinjong baie opgewonde na hom toe: “Meneer, ek het ‘n belangrike ontdekking gemaak. Ek het ontdek waarmee elektrisiteit werk!”
“Ja, dit werk met rook!”
”Ja! Toe die rook uit die elektriese grassnyer uitgaan, toe hou dit op werk. Ons moet die rook nou net weer binne in kry!”
Maar wat doen jy as die essensie uit ‘n belangrike teksvers uitgelaat is in die Bybel wat jy gebruik?
Moet mens dit maar net gelate aanvaar? Of moet mens die oortuiging aan die dag lê, jou Bybel korrigeer en dit inskryf?
In Hebreërs 10:22 het die 1983-vertaling die essensie uit hierdie belangrike vers weggelaat.
Die meeste vertalings van die Bybel het die Grieks in Heb.10:22 direk vertaal: “…laat ons toetree met ‘n waaragtige hart in volle geloofsversekerdheid, die harte deur besprenkeling gereinig van ‘n slegte gewete en die liggaam gewas met rein water.” (AOV).
Tog het sommige baie ou vertalings nie die Griekse woord vir besprinkel (rherantismenoi ) vertaal nie, maar eerder slegs die betekenis van die uitdrukking gegee. Voorbeelde is die Geneva Bible van 1587 (…our hearts being pure from an evill conscience …) en die Nederlandse Staten Vertaling van 1637 (…onze harten gereinigd zijnde van het kwaad geweten…)
Maar om een of ander rede het die 1983-Afrikaanse vertaling dit ook so vertaal: “…laat ons tot God nader met ‘n opregte hart en met volle geloofsekerheid. Ons harte is immers gereinig van ‘n skuldige gewete, en ons liggame is gewas met skoon water.”
Letterlik staan daar in die Grieks: “…ons harte besprinkel van ‘n skuldige gewete,…”
Waarop sou dit wys?
Die eerste moontlikheid is die reinigingsvoorskrifte van Num.19:1-10, wat natuurlik in Christus vervul is. Die Bybel vir Almal vertaal in hierdie rigting:
“Ons het voorheen nie geweet wat is reg en wat is verkeerd nie, maar Jesus het ons rein gemaak soos wanneer die priesters bloed van bokke en bulle gespat het op onrein mense, en daarna was hulle rein.“
Die tweede moontlikheid, soos Otto Michell dit ook verklaar, (Der Brief an die Hibräer, p.346) is dat dit op die reiniging van Esegiël 36;25 dui, wat in die doop sy vervulling vind. Dit sluit dan ook aan by die tweede deel van die vers: “…die liggaam gewas met rein water.” Michell sien selfs die moontlikheid dat ons hier met ‘n “doopspreuk” te doen het. Die doop reinig nie net die uiterlike nie (Heb.9:9), maar juis ook die innerlike, die hart as setel van die gewete.
Hoe mens dit ookal interpreteer, die 1983-Vertaling laat hier die essensie van die vers uit!
Uitdagings in Vertaaltegniek
This entry was posted in Verstaanbaarheid van Vertalings. Bookmark the permalink.
One Response to 49. Harte besprinkel, Heb.10:22